## Pravilnik o uvjetima u pogledu prostora, opreme i stručnih radnika radnog centra

### NN 2/2006 (4.1.2006.), Pravilnik o uvjetima u pogledu prostora, opreme i stručnih radnika radnog centra

# MINISTARSTVO ZDRAVSTVA I SOCIJALNE SKRBI

**42**

Na temelju članka 22. stavka 6. Zakona o
profesionalnoj rehabilitaciji i zapošljavanju osoba s invaliditetom (»Narodne
novine«, broj 143/02 i 33/05) ministar zdravstva i socijalne skrbi donosi

## PRAVILNIK

### O UVJETIMA U POGLEDU PROSTORA, OPREMEI STRUČNIH RADNIKA RADNOG CENTRA

I. OPĆE ODREDBE

Članak 1.

(1) Ovim se Pravilnikom propisuju minimalni
uvjeti u pogledu prostora, opreme i stručnih radnika radnog centra.

(2) Odredbe ovoga Pravilnika na odgovarajući se
način primjenjuju i na podružnice radnog centra.

II. UVJETI U POGLEDU
PROSTORA

Članak 2.

(1) Lokacija građevinskog objekta radnog centra
treba biti u naselju ili njegovoj blizini i mora imati mogućnost priključaka na
električnu i telefonsku mrežu, vodovod i kanalizaciju, te prometne veze s
naseljem.

(2) Radni centar mora imati osiguran prilaz
prijevoznim sredstvima.

(3) Prostor oko objekta mora biti na ravnom
terenu i omogućavati nesmetan dolazak vozila i nesmetano kretanje osoba u
invalidskim kolicima i drugim teže pokretnim osobama.

Članak 3.

Prostorije radnog centra trebaju udovoljavati
uvjetima utvrđenim urbanističkim, građevinskim, tehničkim, sanitarnim,
požarno-preventivnim propisima, kao i propisima o zaštiti okoliša.

Članak 4.

(1) Objekt radnog centra u pravilu treba biti
prizemnica, a ako je objekt katnica, mora imati dizalo.

(2) Ulaz u objekt i prostor u objektu moraju
biti prilagođeni nesmetanom kretanju teže pokretnih osoba i osoba u invalidskim
kolicima.

(3) Stube moraju biti prilagođene nesmetanom
kretanju teže pokretnih osoba.

(4) Radni centar mora imati prostor za
provođenje programa za održavanje i usavršavanje radnih i radno-socijalnih
vještina i sposobnosti, odnosno prostor za provođenje programa
radno--terapijskih aktivnosti u okviru habilitacije i rehabilitacije korisnika.
Veličina prostora mora odgovarati specifičnostima programa koje radni centar
provodi.

(5) Prostorije se ovisno o aktivnostima koje se
u njima organiziraju i koje čine zasebnu cjelinu, moraju u odnosu na drugu
takvu cjelinu ili pojedine prostorije, radi lakše orijentacije, različito
označiti bojom, slikom ili drugim odgovarajućim znakom.

(6) Vrata na prostorijama i na osobnom dizalu
moraju biti dovoljno široka i lako se otvarati, kako bi se omogućio nesmetan pristup
osobama u invalidskim kolicima.

(7) Krajeve hodnika treba obojiti različitom
bojom, kao i podne letvice i donje rubove zidnih oplata.

(8) Jačina umjetne rasvjete u prostorijama za
rad mora iznositi najmanje 180 luksa, a u području za kretanje 100 luksa.

(9) Za korisnike oštećena vida potrebno je
osigurati neposredno osvjetljavanje njihovog radnog prostora

(10) Prostorija za obavljanje osobne higijene
treba imati zahod, odvojeno za žene i muškarce s pretprostorom za pranje ruku.

(11) Ako radni centar pruža usluge prehrane,
mora imati kuhinjski prostor u kojem su odvojeni: prostor za priručno
skladištenje, pripremu i kuhanje hrane te pranje posuđa i prostor za
konzumiranje obroka.

(12) Ako se obroci za korisnike ne pripremaju u
radnom centru, objekt treba imati čajnu kuhinju.

(13) Objekt mora imati radnu prostoriju za
obavljanje stručnih i administrativnih poslova i zaseban sanitarni čvor za
osoblje.

(14) Objekt mora imati prostor za odlaganje
odjeće i obuće.

III. UVJETI U POGLEDU
OPREME

Članak 5.

(1) Oprema prostorija mora biti takve izrade da
odgovara namjeni pojedine prostorije, tehničkim i higijenskim zahtjevima te s
mogućnošću lakog održavanja.

(2) Prostorije za provođenje programa za
održavanje i usavršavanje radnih i radno-socijalnih vještina i sposobnosti,
odnosno prostorije za provođenje programa radno-terapijskih aktivnosti u okviru
habilitacije i rehabilitacije korisnika, ovisno o namjeni i broju korisnika
moraju imati odgovarajuću opremu.

(3) Prostor za odlaganje odjeće i obuće mora
imati ormariće ili vješalice i police za obuću.

(4) Čajna kuhinja mora biti opremljena kuhalom,
sudoperom, slavinom s toplom i hladnom vodom, hladnjakom, stolićem za
pripremanje hrane, kuhinjskim ormarićem te potrebnim posuđem i priborom za
jelo.

(5) Sanitarne prostorije trebaju biti opremljene
odgovarajućom opremom, toplom i hladnom vodom, najmanje s jednim tušem te
drugim sadržajima prikladnim za teže pokretne osobe.

(6) Ostale prostorije radnog centra, ovisno o
namjeni i broju korisnika, moraju imati odgovarajuću opremu.

(7) Prozori moraju biti zaštićeni od jake
svjetlosti.

(8) Zrcala ne smiju biti od poda do stropa.

(9) Sve staklene površine treba jasno označiti.

(10) Za podove, zidove i namještaj treba
koristiti kontrastne blijede matirane boje.

(11) Radni centar mora imati sustav grijanja
prostorija koji jamči primjerenu temperaturu radnih prostorija. Sustav grijanja
treba biti zaštićen od neposrednog dodira te takve izvedbe koja omogućuje
učinkovito uklanjanje prašine i drugih mogućih alergena.

IV. UVJETI U POGLEDU
STRUČNIH RADNIKA

Članak 6.

(1) Stručne poslove u radnom centru obavljaju
radni instruktor (SSS do VSS, ovisno o radnom programu),
defektolog-rehabilitator (VSS) i socijalni radnik (VSS).

(2) Radni centar može, radi provođenja radno-terapijskih
aktiv­nosti u okviru habilitacije i rehabilitacije osoba s invaliditetom,
organizirati obavljanje pojedinih poslova sklapanjem ugovora s ovlaštenim
pravnim ili fizičkim osobama.

Članak 7.

Radni centar mora imati jednog radnog
instruktora na skupinu od 8 do 12 korisnika i jednog defektologa-rehabilitatora
na skupinu od 30 korisnika.

Članak 8.

Na skupinu od 60 korisnika radni centar mora
imati jednog socijalnog radnika.

Članak 9.

Ako radni centar ima manje od polovice ili više
od polovice propisanog broja korisnika, broj stručnih radnika se smanjuje ili
povećava razmjerno broju korisnika.

V. PRIJELAZNE I ZAVRŠNE
ODREDBE

Članak 10.

Radni centri osnovani prije stupanja na snagu
ovoga Pravilnika moraju se uskladiti sukladno ovome Pravilniku u roku od tri
mjeseca od dana stupanja na snagu ovoga Pravilnika.

Članak 11.

Ovaj Pravilnik stupa na snagu osmoga dana od
dana objave u »Narodnim novinama«.

Klasa: 555-05/04-01/72

Urbroj: 534-08-01-02/1-11

Zagreb, 29. prosinca 2005.

Ministar

**doc. dr. sc. Neven
Ljubičić**, v. r.

Pravilnik, NN 2/2006-42